Vermeende kitsbankdiewe vasgetrekArgieffoto Twee verdagtes is Woensdagaand in Kaapstad in hegtenis geneem nadat hulle glo iemand by ŉ kitsbank beroof het. Volgens lt.kol. Andrè Traut, polisiewoordvoerder, is die verdagtes opgemerk deur polisielede by ŉ kitsbank in St. Jamesweg, Seepunt, nadat hulle glo verdag opgetree het. “Die polisielede het gesien hoe hulle glo die slagoffer van ŉ bankkaart beroof en van die toneel vlug in ŉ Volkswagen Polo,” het Traut gesê. Volgens Traut het die vermeende boewe in hul haas om weg te kom, amper ŉ polisiebeampte omgery. “Hulle is egter in hegtenis geneem.” Die twee verdagtes, onderskeidelik 27 en 29 jaar oud, sal in aanhouding bly tot hul hofverskyning. Hulle sal tereg staan op aanklagte van roof, poging tot moord en roekelose en of nalatige bestuur. Traut het gesê die moontlikheid dat die verdagtes by kaartkloning betrokke is, word ondersoek.